তথ্যবিবরণী নম্বর : ৪৭২৫

**ভবিষ্যৎ বিনোদন হবে ইন্টারনেট প্রযুক্তিনির্ভর**

**---আইসিটি প্রতিমন্ত্রী পলক**

ঢাকা, ১৩ অগ্রহায়ণ (২৮ নভেম্বর) :

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, ভবিষ্যৎ বিনোদন হবে সম্পূর্ণ ইন্টারনেট প্রযুক্তিনির্ভর। নতুন নতুন ওটিটি প্ল্যাটফর্ম ডিজিটাল বাংলাদেশের ফসল উল্লেখ করে তিনি বলেন, আমাদের ভুলে গেলে চলবে না, সংযুক্ত এবং স্বয়ংক্রিয় প্ল্যাটফর্মগুলো হবে বিনোদনের অন্যতম বাহন এবং বিনোদন খাতকে নিয়ে যাবে নতুন দিগন্তে ।

প্রতিমন্ত্রী আজ সোমবার তেজগাঁওয়ে নিজস্ব ভবনে ‘কাজী মিডিয়া লিমিটেডের প্রতিষ্ঠান দীপ্ত টিভি’র ওটিটি প্ল্যাটফর্ম ‘দীপ্ত প্লে’ এর উদ্বোধনী অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, ১৩ বছর আগে প্রধানমন্ত্রী শেখ হাসিনা ডিজিটাল বাংলাদেশের ভিশন যদি না দিতেন এবং সজীব ওয়াজেদ জয় দূরদর্শী নেতৃত্ব দিয়ে তা বাস্তবায়ন না করতেন, তাহলে আজ বাংলাদেশে ইন্টারনেট নির্ভর ওটিটি প্ল্যাটফর্ম তৈরির সুযোগ আমরা পেতাম না। আর এ ধরনের উদ্যোগ দেশের স্বনির্ভরতা অর্জনের স্বাক্ষর বহন করে। এতে ফেসবুক, নেটফ্লিক্স এর মাধ্যমে যে বিপুল অংকের অর্থ দেশের বাইরে যাচ্ছে তা বাঁচবে। অপসংস্কৃতি থেকেও তরুণদের রক্ষা করা যাবে। কাজী মিডিয়ার ‘দীপ্ত প্লে’ সব বয়সী দর্শকদের উপযোগী কন্টেন্ট তৈরি করে ওটিটি হিসেবে নিজেদের জায়গা করে নিতে সক্ষম হবে বলে তিনি জানান।

অনুষ্ঠানে অন্যান্যের মধ্যে বক্তব্য রাখেন বিকাশের প্রতিষ্ঠাতা কামাল কাদির, দীপ্ত টেলিভিশনের ব্যবস্থাপনা পরিচালক কাজী জাহিদুল হাসান, প্রধান নির্বাহী কর্মকর্তা ফুয়াদ আহমেদ চৌধুরী, পরিচালক কাজী জাহিন হাসান, প্রধান নির্বাহী কর্মকর্তা ফুয়াদ চৌধুরী এবং মাজহার চৌধুরী, প্রধান নির্বাহী মিডিয়াকম লিমিটেড, এশিয়াটিক মাইনডশেয়ার অজয় কুমার কুন্ডু ।

উল্লেখ্য, গুগল প্লে থেকে DeeptoPlay অ্যাপ ডাউনলোড করে মোবাইল ফোন বা স্মার্ট টিভিতে দেখা যাবে দীপ্ত প্লে। একই সাথে [www.deeptoplay.com](http://www.deeptoplay.com/) ভিজিট করেও দীপ্ত প্লে'র সাথে যুক্ত হওয়া সম্ভব। দেশে ও দেশের বাইরে থাকা সব বয়সী দর্শক খুব সহজেই যুক্ত হতে পারবেন দীপ্ত প্লে'র সাথে। উপভোগ করতে পারবেন দেশি বিনোদন।

#

শহিদুল/পাশা/এনায়েত/রফিকুল/আব্বাস/২০২২/২২২০ ঘণ্টা

তথ্যবিবরণী নম্বর : ৪৭২৪

**কেউ ক্ষুধার্ত থাকবে না, কর্মসূচির মাধ্যমে বাংলাদেশের মানুষকে সহায়তা দেয়া হচ্ছে**

**---বাণিজ্যমন্ত্রী**

ঢাকা, ১৩ অগ্রহায়ণ (২৮ নভেম্বর) :

ইস্তাম্বুলে সফররত বাণিজ্যমন্ত্রী টিপু মুনশি বলেছেন, বিশ্ব মহামারি কোভিড-১৯ এর ফলে সৃষ্ট   
আর্থসমাজিক সমস্যা হতে বাংলাদেশের জনগণকে রক্ষা করতে প্রধানমন্ত্রী শেখ হাসিনার নেতৃত্বে বাংলাদেশ সরকার প্রণোদনা প্যাকেজের মাধ্যমে ব্যাপক কর্মসূচি গ্রহণ করে সফল হয়েছে। এর সুফল বাংলাদেশের মানুষ এখন ভোগ করছে। সামাজিক সুরক্ষাবলয়ের আওতায় স্বল্প, মধ্যম ও দীর্ঘ মেয়াদি কার্যক্রমসমূহ বাস্তবায়নে মোবাইল ব্যাংকিং সেবাসহ ডিজিটাল ব্যবস্থাদির ব্যবহার সফল হয়েছে, এখন তা জনপ্রিয় হয়ে উঠেছে। মন্ত্রী বলেন, জনসাধারণের অর্থনৈতিক সক্ষমতা অর্জনের জন্য সরকার ২৮টি আর্থিক ও স্টিমুলাস প্যাকেজ গ্রহণ করেছে। সরকারের ‘কেউ ক্ষুধার্ত থাকবে না (No one will go hungry)’ কর্মসূচির আওতায় বিনামূল্যে ও স্বল্পমূল্যে খাদ্য সরবরাহ করা হচ্ছে। জাতির পিতা বঙ্গবন্ধু শেখ মুজিবুর রহমানের জন্মশতবার্ষিকীতে গৃহহীন জনসাধারণের জন্য গৃহনির্মাণ করে দেয়া হচ্ছে। এ কর্মসূচি বাস্তবায়িত হলে বাংলাদেশের জনসাধারণের সামাজিক ও অর্থনৈতিক সক্ষমতা নিশ্চিত হবে।

বাণিজ্যমন্ত্রী আজ তুরস্কের ইস্তাম্বুলে অনুষ্ঠিত কমসেক (The Standing Committee for Economic and Commercial Cooperation of the Organization of the Islamic Cooperation) এর ৩৮তম বাণিজ্যমন্ত্রী পর্যায়ের বৈঠকে বাংলাদেশের পক্ষে বক্তব্য প্রদানের সময় এসব কথা বলেন।

উল্লেখ্য, কমসেক-এর এ অধিবেশনের প্রতিপাদ্য ‘Effective Social Assistance Provision and Socioeconomic Empowerment in the light of COVID-19 Pandemic’ অর্থাৎ, কোভিড ১৯ এর অভিঘাত মোকাবিলায় কার্যকর সামাজিক সহায়তা ও আর্থসামাজিক ক্ষমতায়নে সহযোগিতা প্রদান। ৫৭ সদস্য বিশিষ্ট ইসলামি সম্মেলন সংস্থা (ওআইসি) এর চারটি স্ট্যান্ডিং কমিটির মধ্যে কমসেক উল্লেখযোগ্য। এটি ওআইসিভুক্ত দেশসমূহের অর্থনৈতিক ও বাণিজ্যিক সহযোগিতার জন্য গঠিত অন্যতম প্ল্যাটফর্ম। ৩৮তম কমসেক মন্ত্রী পর্যায়ের সম্মেলনের উদ্বোধন করেন তুরস্কের রাষ্ট্রপতি রেসেপ তাইপ এরদোগান। তিনি কমসেক এর বর্তমান চেয়ারম্যান।

আগামীকাল ২৯ নভেম্বর মিনিস্ট্রিয়াল ডিক্লারেশনের মাধ্যমে কমসেক মন্ত্রী পর্যায়ের ৩৮তম সম্মেলন শেষ হবে। এর আগে ২৬-২৭ নভেম্বর ইস্তান্বুলে সিনিয়র কর্মকর্তাদের সভা অনুষ্ঠিত হয়। এ সম্মেলনে বাণিজ্যমন্ত্রী তিন সদস্যবিশিষ্ট বাংলাদেশ প্রতিনিধিদলের নেতৃত্ব দিচ্ছেন।

#

বকসী/পাশা/এনায়েত/মোশারফ/রফিকুল/আব্বাস/২০২২/২১১৬ ঘণ্টা

তথ্যবিবরণী নম্বর : ৪৭২৩

**এসএসসি ও সমমান পরীক্ষা ২০২২ এ গড় পাসের হার ৮৭ দশমিক ৪৪ শতাংশ**

ঢাকা, ১৩ অগ্রহায়ণ (২৮ নভেম্বর) :

২০২২ সালের মাধ্যমিক স্কুল সার্টিফিকেট (এসএসসি) ও সমমান পরীক্ষার ফল প্রকাশ করা হয়েছে। দেশের ৯টি সাধারণ শিক্ষা বোর্ড, মাদ্রাসা ও কারিগরি শিক্ষা বোর্ড মিলে এবার গড় পাসের হার ৮৭ দশমিক ৪৪ শতাংশ।

আজ রাজধানীর আন্তর্জাতিক মাতৃভাষা ইনস্টিটিউট মিলনায়তনে সংবাদ সম্মেলনে বিস্তারিত ফলাফল তুলে ধরেন শিক্ষামন্ত্রী ডা. দীপু মনি। সকালে প্রধানমন্ত্রী শেখ হাসিনা আনুষ্ঠানিকভাবে ফল প্রকাশের ঘোষণা দেন। এর আগে প্রধানমন্ত্রী শেখ হাসিনার কাছে শিক্ষামন্ত্রী ডা. দীপু মনির মাধ্যমে শিক্ষাবোর্ডের চেয়ারম্যানগণ ফলাফলের সারসংক্ষেপ হস্তান্তর করেন। এরপর ওয়েবসাইট ও এসএমএস এর মাধ্যমে ফলাফল দেয় শিক্ষা বোর্ডগুলো।

শিক্ষামন্ত্রী সংবাদ সম্মেলনে জানান, ২০২২ সালের এসএসসি, দাখিল, এসএসসি (ভোকেশনাল) ও দাখিল (ভোকেশনাল) পরীক্ষা গত ১৫ সেপ্টেম্বর ২০২২ শুরু হয়ে ১ অক্টোবর শেষ হয়। প্রতিবছর এই পরীক্ষা ফেব্রুয়ারি মাসের প্রথম সপ্তাহে শুরু হয়ে থাকলেও গত দুই বছর ধরে কোভিড-১৯ জনিত বৈশ্বিক মহামারির কারণে যথাসময়ে অনুষ্ঠিত হতে পারেনি।

এ বছরের এসএসসি ও সমমান পরীক্ষা ১৯ জুন শুরু হওয়ার কথা ছিল। কিন্তু সিলেট বিভাগসহ ময়মনসিংহ অঞ্চল ও উত্তরাঞ্চলের কিছু জেলায় আকস্মিক বন্যা পরিস্থিতির মারাত্মক অবনতি হলে পরীক্ষা সাময়িকভাবে স্থগিত করা হয়। পরবর্তী সময়ে সামগ্রিক পরিস্থিতির উন্নতি হওয়ায় নতুন সময়সূচি অনুযায়ী পরীক্ষা অনুষ্ঠিত হয় এবং আজ (২৮ নভেম্বর) ৫৮তম দিনে ফল প্রকাশ করা হলো।

সংবাদ সম্মেলনে শিক্ষামন্ত্রী জানান, ঢাকা বোর্ডে এ বছর পাসের হার ৯০ দশমিক ০৩, ময়মনসিংহ বোর্ডে ৮৯ দশমিক ০২, বরিশাল বোর্ডে ৮৯ দশমিক ৬১, চট্টগ্রাম বোর্ডে ৮৭ দশমিক ৫৩, কুমিল্লা বোর্ডে ৯১ দশমিক ২৮, দিনাজপুর বোর্ডে ৮১ দশমিক ১৬, যশোর বোর্ডে ৯৫ দশমিক ১৭, রাজশাহী বোর্ডে ৮৫ দশমিক ৮৮, সিলেট বোর্ডে ৭৮ দশমিক ৮২, মাদ্রাসা বোর্ডে ৮২ দশমিক ২২ এবং কারিগরি বোর্ডে পাসের হার ৮৯ দশমিক ৫৫ শতাংশ।

সংবাদ সম্মেলনে শিক্ষামন্ত্রী ডা. দীপু মনি বলেন, দেশের ৯টি সাধারণ শিক্ষা বোর্ড মাদ্রাসা শিক্ষা বোর্ড এবং কারিগরি শিক্ষা বোর্ডের অধীনে অংশ নেওয়া মোট পরীক্ষার্থী ১৯ লাখ ৯৪ হাজার ১৩৭ জন। এর মধ্যে ছাত্র ৯ লাখ ৯৮ হাজার ১৯৩ জন এবং ছাত্রী ৯ লাখ ৯৫ হাজার ৯৪৪ জন। অংশ নেওয়া মোট পরীক্ষার্থীর মধ্যে উত্তীর্ণ হয়েছে ১৭ লাখ ৪৩ হাজার ৬১৯ জন। এর মধ্যে ছাত্র ৮ লাখ ৭০ হাজার ৪৬ জন এবং ছাত্রী ৮ লাখ ৭৩ হাজার ৫৭৩ জন।

শিক্ষামন্ত্রী বলেন, এ বছর মোট জিপিএ-৫ পেয়েছে ২ লাখ ৬৯ হাজার ৬০২ জন। এর মধ্যে ছাত্র ১ লাখ ২১ হাজার ১৫৬ জন এবং ছাত্রী ১ লাখ ৪৮ হাজার ৪৪৬ জন।

চলমান পাতা - ২

শিক্ষামন্ত্রী আরো বলেন, এই পরীক্ষার জন্য সিলেবাস পুনর্বিন্যাস করা হয়েছে। পরীক্ষার্থীরা নৈর্বাচনিক বিষয়সহ মোট ৯টি পত্রে (বাংলা, ইংরেজি, গণিত, গ্রুপভিত্তিক ৩টি নৈর্বাচনিক বিষয় এবং চতুর্থ বিষয়) পরীক্ষায় অংশ নিয়েছে। অবশিষ্ট ৩টি বিষয়ের (বাংলাদেশ ও বিশ্ব পরিচয়/সাধারণ বিজ্ঞান, ধর্ম ও নৈতিক শিক্ষা, তথ্য ও যোগাযোগ প্রযুক্তি) ক্ষেত্রে পরামর্শক কমিটির সুপারিশ অনুযায়ী জেএসসি/সমমান পরীক্ষার ফলাফলের ভিত্তিতে মূল্যায়ন করা হয়েছে। বাংলাদেশ মাদ্রাসা শিক্ষা বোর্ডের ক্ষেত্রে জেডিসি ও কারিগরি শিক্ষা বোর্ডের ক্ষেত্রে নবম শ্রেণির ফলাফলের ভিত্তিতে সাবজেক্ট ম্যাপিং করা হয়েছে। পুনর্বিন্যাসকৃত সিলেবাসের আলোকে প্রশ্নপত্র প্রণয়ন করা হয়েছে। পরীক্ষার্থীদের উত্তর দেওয়ার ক্ষেত্রে প্রশ্নপত্রে অধিক বিকল্প প্রশ্ন রাখা হয়েছিল।

এবার ৯টি সাধারণ শিক্ষা বোর্ডের অধীনে এসএসসি পরীক্ষায় মোট অংশ নিয়েছে ১৫ লাখ ৮৮ হাজার ৬৫৭ জন। এরমধ্যে ছাত্র ৭ লাখ ৬২ হাজার ৭৫ জন এবং ছাত্রী ৮ লাখ ২৬ হাজার ৫৮২ জন। এসএসসিতে মোট অংশ নেওয়া পরীক্ষার্থীর মধ্যে উত্তীর্ণ ১৩ লাখ ৯৯ হাজার ৫৭১ জন। এর মধ্যে ছাত্র ৬ লাখ ৬৮ হাজার ৭৪৫ জন এবং ছাত্রী ৭ লাখ ৩০ হাজার ৭৩ হাজার ৫৭৩ জন।

সাধারণ শিক্ষা বোর্ডগুলোতে পাসের হার ৮৮ দশমিক ১০ শতাংশ। ছাত্র ৮৭ দশমিক ৭৫ শতাংশ এবং ছাত্রী ৮৮ দশমিক ৪২ শতাংশ। মোট জিপিএ-৫ দুই লাখ ৩৩ হাজার ৭৬৩ জন। এর মধ্যে ছাত্র ১ লাখ ২ হাজার ৪৫৯ জন এবং ছাত্রী ১ লাখ ৩৩ হাজার ৭৬৩ জন। মোট কেন্দ্র ২ হাজার ২৪৬টি। মোট প্রতিষ্ঠান ১৭ হাজার ৭২৪টি।

মাদ্রাসা শিক্ষা বোর্ডের অধীনে দাখিল পরীক্ষায় মোট অংশ নিয়েছে ২ লাখ ৬০ হাজার ১৩২ জন। এর মধ্যে ছাত্র ১ লাখ ২৫ হাজার ৮৯০ জন এবং ছাত্রী ১ লাখ ৩৪ হাজার ২৪২ জন। অংশ নেওয়া মোট পরীক্ষার্থীর মধ্যে উত্তীর্ণ ২ লাখ ১৩ হাজার ৮৮৩ জন। এর মধ্যে ছাত্র ১ লাখ ১০ হাজার ৫০৬ জন এবং ছাত্রী ১ লাখ ৩ হাজার ৩৭৭ জন। পাসের হার জিপিএ-৫ পনেরো হাজার ৪৫৭ জন। এর মধ্যে ছাত্র ৭ হাজার ১৮৪ জন এবং ছাত্রী ৮ হাজার ২৭৩ জন। পাসের হার ৮২ দশমিক ২২ শতাংশ।

কারিগরি শিক্ষা বোর্ডের অধীনে এসএসসি (ভোকেশনাল) ও দাখিল (ভোকেশনাল) পরীক্ষায় মোট অংশ নেয় ১ লাখ ৪৫ হাজার ৩৪৮ জন। এর মধ্যে ছাত্র ১ লাখ ১০ হাজার ২২৮ জন এবং ছাত্রী ৩৫ হাজার ১২০ জন। অংশ নেওয়া পরীক্ষার্থীদের মধ্যে মোট উত্তীর্ণ ১ লাখ ৩০ হাজার ১৬৫ জন। এর মধ্যে ছাত্র ৯৭ হাজার ৯২৪ জন এবং ছাত্রী ৩২ হাজার ২৪১ জন। পাসের হার ৮৯ দশমিক ৫৫ শতাংশ। এর মধ্যে ছাত্র ৮৮ দশমিক ৮৪ শতাংশ এবং ছাত্রী ৯১ দশমিক ৮০ শতাংশ।

এ বছর জিপিএ-৫ প্রাপ্ত শিক্ষার্থীর সংখ্যাও বেশ বেড়েছে। মোট ২ লাখ ৬৯ হাজার ৬০২ জন জিপিএ-৫ পেয়েছে, যা শতাংশের হিসাবে ১৩। গত বছর জিপিএ-৫ পেয়েছিল ১ লাখ ৮৩ হাজার ৩৪০ জন শিক্ষার্থী।

জিপিএ-৫ পাওয়া ২ লাখ ৬৯ হাজার ৬০২ জন শিক্ষার্থীর মধ্যে ১ হাজার ২১ জন ১৫৬ ছাত্র; আর ১ লাখ ৪৮ হাজার ৪৪৬ জন ছাত্রী। সেই হিসেবে ২৭ হাজার ২৯০ জন বেশি ছাত্রী জিপিএ-৫ পেয়েছে।

সংবাদ সম্মেলনে সময় উপস্থিত ছিলেন শিক্ষা উপমন্ত্রী মহিবুল হাসান চৌধুরী, মাধ্যমিক ও উচ্চশিক্ষা বিভাগের সচিব মো. আবু বকর ছিদ্দিক, কারিগরি ও মাদ্রাসা শিক্ষা বোর্ডের সচিব মোঃ কামাল হোসেন, মাধ্যমিক ও উচ্চশিক্ষা অধিদফতরের মহাপরিচালক অধ্যাপক নেহাল আহমেদ, আন্তঃশিক্ষা বোর্ড সমন্বয়ক ও ঢাকা শিক্ষা বোর্ডের চেয়ারম্যান অধ্যাপক তপন কুমার সরকার।

এছাড়া বিভিন্ন শিক্ষা বোর্ডের চেয়ারম্যান ও প্রতিনিধি এবং মন্ত্রণালয়, শিক্ষা বোর্ড সংশ্লিষ্ট ঊর্ধ্বতন কর্মকর্তাগণ উপস্থিত ছিলেন।

#

খায়ের/পাশা/সঞ্জীব/মাহমুদ/জয়নুল/২০২২/২০০০ঘণ্টা

তথ্যবিবরণী নম্বর : ৪৭২২

**চলমান নৌ পরিবহন ধর্মঘট প্রত্যাহার**

ঢাকা, ১৩ অগ্রহায়ণ (২৮ নভেম্বর) :

নৌ পরিবহন শ্রমিকদের ডাকে চলমান ধর্মঘট প্রত্যাহার করেছে নৌ পরিবহন শ্রমিক নেতৃবৃন্দ।

আজ বিজয়নগর শ্রম ভবনের সম্মেলন কক্ষে চলমান নৌ পরিবহন ধর্মঘট প্রত্যাহার এবং এ সেক্টরের উদ্ভূত সমস্যা সমাধানে শ্রম ও কর্মসংস্থান প্রতিমন্ত্রী বেগম মন্নুজান সুফিয়ানের সভাপতিত্বে সরকার, মালিক- শ্রমিক নেতৃবৃন্দের মধ্যে অনুষ্ঠিত বৈঠক শেষে নৌ পরিবহন শ্রমিক নেতৃবৃন্দ এ ধর্ঘঘট প্রত্যাহারের ঘোষণা দেন।

বৈঠকে সভাপতির বক্তৃতায় শ্রম প্রতিমন্ত্রী বলেন, বেসরকারি খাতের অভ্যন্তরীণ নৌ-যানে নিয়োজিত শ্রমিকের জন্য নতুন মজুরি কাঠামো পুনর্নির্ধারণে সরকার, মালিক ও শ্রমিক প্রতিনিধি সমন¦য়ে প্রস্তাবনা প্রণয়ন কমিটি গঠন করে দিয়েছি। আগামী এক মাসের মধ্যে এ প্রস্তবনা কমিটি নতুন মজুরি কাঠামো প্রণয়নে সুপারিশ করবে। এবং চলতি মাস থেকে নতুন মজুরি কাঠামো বাস্তবায়ন পর্যন্ত অন্তর্বর্তীকালীন সময়ের জন্য এক হাজার টন মালামাল বহনকারী জাহাজ এবং যাত্রী পরিবহন লঞ্চের শ্রমিকরা প্রতিমাসে তাদের মজুরির সাথে ১২০০ টাকা এবং এক হাজার টনের ওপরের জাহাজের শ্রমিকরা প্রতিমাসে ১৫০০ টাকা অতিরিক্ত ভাতা পাবেন। নৌ পরিবহন শ্রমিকদের অন্যান্য সমস্যা সংশ্লিষ্টদের সাথে আলোচনা সাপেক্ষে সমাধান করা হবে বলে তিনি জানান। পরে তিনি নৌ পরিবহন শ্রমিক নেতৃবৃন্দকে ধর্মঘট প্রত্যাহারের ঘোষণা দেয়ার আহ্বান জানান।

সভায় শ্রম মন্ত্রণালয়ের অতিরিক্ত সচিব মোঃ তৌফিকুল আরিফ, শ্রম অধিদপ্তরের মহাপরিচালক খালেদ মামুন চৌধুরী, অভ্যন্তরীণ নৌপরিবহন সংস্থার সভাপতি মাহবুব উদ্দিন বীরবিক্রম, বাংলাদেশ কার্গো ভেসেল ওনার্স এসোসিয়েশনের সাধারণ সম্পাদক নুরুল হক, বাংলাদেশ নৌযান শ্রমিক ফেডারেশনের সভাপতি মোঃ শাহা আলম এবং সাধারণ সম্পাদক চৌধুরী আশিকুল আলম, বাংলাদেশ নৌ পরিবহন শ্রমিক ফেডারেশনের সাধারণ সম্পাদক মোঃ জাহাঙ্গীর আলম ব্যাপারী, বাংলাদেশ নৌযান শ্রমিক লীগের সভাপতি মোঃ ওমর ফারুকসহ শ্রম মন্ত্রণালয়, সরকারের বিভিন্ন দপ্তর ও সংস্থার সংশ্লিষ্ট কর্মকর্তা, নৌ পরিবহন খাতের অন্যান্য মালিক-শ্রমিক নেতৃবৃন্দ উপস্থিত ছিলেন।

#

আকতারুল/পাশা/সঞ্জীব/মোশারফ/মাহমুদ/জয়নুল/২০২২/১৯৫০ঘণ্টা

তথ্যবিবরনী নম্বর: ৪৭২১

**বাংলাদেশের সংবিধান পৃথিবীর অন্যতম শ্রেষ্ঠ সংবিধান**

**--** **মহিলা ও শিশু বিষয়ক প্রতিমন্ত্রী**

লন্ডন,১৩ অগ্রহায়ণ (২৮ নভেম্বর):

  মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, জাতির পিতার সুযোগ্য নির্দেশনায় দেশ স্বাধীনের মাত্র এগারো মাসের মধ্যে বাংলাদেশের সংবিধান প্রণীত হয়, যা বাংলাদেশের সর্বোচ্চ আইন। এটি পৃথিবীর অন্যতম লিখিত শ্রেষ্ঠ সংবিধান। এই সংবিধানে জাতীয়তাবাদ, সমাজতন্ত্র, গণতন্ত্র ও ধর্মনিরপেক্ষতাকে রাষ্ট্র পরিচালনার মূলনীতি হিসেবে গ্রহণ করা হয়।

প্রতিমন্ত্রী গতকাল লন্ডনে বাংলাদেশ হাইকমিশন, যুক্তরাজ্য আয়োজিত ৪ নভেম্বর জাতীয় সংবিধান দিবসের আলোচনা সভায় প্রধান অতিথির বক্তব্যে এসব কথা বলেন।

  প্রতিমন্ত্রী বলেন, যুক্তরাজ্যের সাথে রয়েছে আমাদের গভীর সম্পর্ক। দেশ স্বাধীনের পর বঙ্গবন্ধু পাকিস্তানের বন্দিদশা থেকে মুক্তি পেয়ে লন্ডন হয়ে ভারতে যাত্রাবিরতি করে ১৯৭২ সালের ১০ জানুয়ারি দেশে ফিরে আসেন। ১৯৭১ সালে মহান মুক্তিযুদ্ধে প্রবাসী বাঙালিরা গুরুত্বপূর্ণ ভূমিকা রাখে। যুক্তরাজ্য প্রবাসী বাংলাদেশিরা দেশের উন্নয়নেও বড় ভূমিকা রাখছে।

প্রতিমন্ত্রী আরো বলেন, জাতির পিতা বঙ্গবন্ধু শেখ মুজিবুর রহমান দীর্ঘ আন্দোলন সংগ্রামের মাধ্যমে আমাদের স্বাধীন দেশ, পতাকা ও সংবিধান দিয়েছেন। বঙ্গবন্ধুর প্রথম স্বপ্ন ছিল এদেশের স্বাধীনতা। দ্বিতীয় স্বপ্ন ছিল এদেশের মানুষের মুক্তি।তাই স্বাধীনতা অর্জনের পরপরই তিনি অর্থনৈতিক মুক্তি সংগ্রামের ডাক দেন। বঙ্গবন্ধু যখন সবুজ বিপ্লবের কর্মসূচি শুরু করেন, তখনই বঙ্গবন্ধুকে সপরিবারে হত্যা করা হয়। স্বাধীন বাংলাদেশের উন্নয়ন থমকে যায়।  জাতির পিতার সুযোগ্য কন্যা প্রধানমন্ত্রী শেখ হাসিনা বঙ্গবন্ধুর সোনার বাংলা উন্নত সমৃদ্ধ বাংলাদেশ প্রতিষ্ঠায় কাজ করে যাচ্ছেন।

  যুক্তরাজ্যে নিযুক্ত বাংলাদেশের হাইকমিশনার সাইদা মুনা তাসনিমের সভাপতিত্বে আলোচনা সভায় অংশগ্রহণ করেন মহিলা ও শিশু বিষয়ক মন্ত্রণালয়ের সচিব মোঃ হাসানুজ্জামান কল্লোল, যুক্তরাজ্য আওয়ামী লীগের সভাপতি সুলতান মাহমুদ শরীফ, সাধারণ সম্পাদক সৈয়দ সাজিদুর রহমান ফারুক, সিলেট জেলা আওয়ামী লীগের ভারপ্রাপ্ত সভাপতি শফিকুর রহমান চৌধুরী, প্রবাসী বীর মুক্তিযোদ্ধা বিশিষ্ট সাংবাদিক উদয় শংকর রায়। এসময় যুক্তরাজ্য বসবাসরত প্রবাসী বাংলাদেশ কমিউনিটির নেতৃবৃন্দ উপস্থিত ছিলেন।

  প্রতিমন্ত্রী ইন্দিরা বলেন, বাঙালি জাতির ইতিহাসে তাৎপর্যপূর্ণ ও স্মরণীয় দিন ৪ নভেম্বর জাতীয় সংবিধান দিবস। ১৯৭২ সালের এই দিনে গণপরিষদে গণপ্রজাতন্ত্রী বাংলাদেশের সংবিধান গৃহীত হয়। বঙ্গবন্ধুকন্যা প্রধানমন্ত্রী শেখ হাসিনা সংবিধান প্রণয়নের সুবর্ণজয়ন্তীতে ৪ নভেম্বরকে ‘জাতীয় সংবিধান দিবস’ হিসেবে পালনের সিদ্ধান্ত গ্রহণ করেছেন, যা আমাদের গর্ব।

প্রতিমন্ত্রী পরে লন্ডনস্থ বাংলাদেশ হাইকমিশনে বঙ্গবন্ধু কর্নার ঘুরে দেখেন এবং পরিদর্শন বইয়ে স্বাক্ষর করেন। এ সময় দূতাবাসে কর্মকর্তা-কর্মচারীবৃন্দ ও প্রবাসী বাংলাদেশিরা উপস্থিত ছিলেন।

#

আলমগীর/পাশা/সঞ্জীব/মোশারফ/মাহমুদ/লিখন/২০২২/১৬২৯ঘণ্টা

তথ্যবিবরণী নম্বর : ৪৭২০

**বিএনপি শীতের পাখি: দিনাজপুরে তথ্য ও সম্প্রচার মন্ত্রী**

দিনাজপুর, ১৩ অগ্রহায়ণ (২৮ নভেম্বর) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, বিএনপি হচ্ছে আমাদের দেশে শীতের পাখি। তিনি বলেন, ‘করোনা মহামারি বা কোনো দুর্যোগ-দুর্বিপাকেই জনগণের পাশে বিএনপিকে খুঁজে পাওয়া যায়নি। এখন আবার আস্তে আস্তে দেখা যাচ্ছে। শীতকালে যেমন ধান খাওয়ার জন্য সাইবেরিয়া, হিমালয় থেকে শীতের পাখিরা আসে, ধান খেয়ে মোটাতাজা হয়ে আবার উড়ে চলে যায়। তেমনি বিএনপিও ভোটের সময় আসে, মোটাতাজা হয়ে আবার চলে যায়। অন্য সময়ে আর তাদের খুঁজে পাওয়া যায় না।’

আজ দিনাজপুর শহরের ঐতিহাসিক গোর-এ-শহিদ ময়দানে দিনাজপুর জেলা আওয়ামী লীগের ত্রিবার্ষিক সম্মেলনে প্রধান বক্তার বক্তৃতায় মন্ত্রী এসব কথা বলেন। আওয়ামী লীগের প্রেসিডিয়াম সদস্য রমেশ চন্দ্র সেন, এমপি এ সম্মেলন উদ্বোধন করেন। দিনাজপুর জেলা আওয়ামী লীগ সভাপতি এডভোকেট মোঃ মোস্তাফিজুর রহমান, এমপি’র সভাপতিত্বে দলের সাধারণ সম্পাদক সড়ক পরিবহন ও সেতুমন্ত্রী ওবায়দুল কাদের প্রধান অতিথি ও প্রেসিডিয়াম সদস্য শাজাহান খান, এমপি বরেণ্য অতিথি হিসেবে সম্মেলনে যোগ দেন।

দলের নেতাকর্মীদের ঐক্যবদ্ধভাবে কাজের আহ্বান জানিয়ে আওয়ামী লীগের যুগ্ম সাধারণ সম্পাদক হাছান মাহ্মুদ বলেন, ‘বিএনপি জোটে এমন শরিক আছে, যারা নারী নেতৃত্ব হারাম বলে সেøাগান দেয়। আর তারেক রহমান হচ্ছে দুর্নীতি, লুটপাট, হাওয়া ভবন, খোয়াব ভবনের প্রতীক। সেই বিএনপি-জামাত যদি আবার সুযোগ পায়, এই দেশকে আবার পাকিস্তান বানিয়ে ছাড়বে, আফগানিস্তানের কাছাকাছি নিয়ে যাবে। দেশকে আমরা সেখানে নিয়ে যেতে দিতে পারি না, তাদের হাতে দেশ তুলে দিতে পারি না।’

বিএনপির সমাবেশ নিয়ে ড. হাছান বলেন, 'বিএনপি শীতকালে মাঠ গরম করার জন্য নেমেছে। তারা বিভিন্ন জায়গায় সমাবেশের নামে আসলে পিকনিক করছে। সিলেটে দেখলাম যে, তিনদিন আগে তারা চলে এসেছেন, হোটেলের মধ্যে তাস খেলেছেন আর মাঠের মধ্যে সামিয়ানা টাঙিয়ে গরু জবাই করে রান্নাবান্না করে খেয়েছেন। কুমিল্লাতেও তাই। জনসভার আগের দিন রাতে সামিয়ানা টানিয়ে গরু জবাই করে ভুরিভোজ করার কোনো ইতিহাস এই বাংলাদেশে আমার দাদারাও দেখেননি। বিএনপি সেটি দেখাচ্ছে। এগুলো কোনো সমাবেশ নয়, এগুলো পিকনিক।'

মন্ত্রী বলেন, ‘আমাদের নেতা ওবায়দুল কাদের ভাই বলেছেন, খেলা হবে। আমরা কিন্তু সবার সাথে খেলবো না। রুমিন ফারহানাও বলছেন- খেলা হবে। আমরা ওদের সাথে খেলবো না, আমাদের ছাত্রলীগ খেলবে আর যুবলীগ যদি মনে করে খেললে খেলতে পারে। বর্ষাকালে যখন প্রথম বৃষ্টি হয়, পুকুরের বড় মাছ কিন্তু লাফায় না, পুঁটি মাছ খুব লাফায়। রাজনীতির মাঠে বিএনপি এখন পুঁটি মাছ। সমাবেশে কিছু মানুষ দেখেই পুঁটি মাছের লাফানি লাফিয়ে কোনো লাভ নেই।’

জেলা আওয়ামী লীগের সাধারণ সম্পাদক আজিজুল ইমাম চৌধুরীর সঞ্চালনায় সম্মেলনে নৌ পরিবহন প্রতিমন্ত্রী খালিদ মাহমুদ চৌধুরী, জাতীয় সংসদের হুইপ ইকবালুর রহিম, অর্থ মন্ত্রণালয় সম্পর্কিত সংসদীয় স্থায়ী কমিটির সভাপতি আবুল হাসান মাহমুদ আলী, দলের সাংগঠনিক সম্পাদক সাখাওয়াত হোসেন শফিক, মনোরঞ্জন শীল গোপাল, এমপি; মোঃ শিবলী সাদিক, এমপি; এডভোকেট জাকিয়া তাবাসসুম জুঁই, এমপি; দলের কেন্দ্রীয় সদস্য এডভোকেট হোসনে আরা লুৎফা ডালিয়া ও এডভোকেট সফুরা বেগম রুমি বিশেষ অতিথি হিসেবে বক্তৃতা দেন।

সম্মেলন শেষে দিনাজপুর জেলা আওয়ামী লীগের সভাপতি হিসেবে এডভোকেট মোস্তাফিজুর রহমান, এমপি পুনরায় সাধারণ সম্পাদক পদে আলতাফুজ্জামান মিতা নতুন দায়িত্ব পান।

#

আকরাম/পাশা/সঞ্জীব/মোশারফ/মাহমুদ/জয়নুল/২০২২/১৯১০ঘণ্টা

Handout Number : 4719

**BD envoy presents credentials to the President of India**

Dhaka, 28 November :

The newly appointed Bangladesh High Commissioner to India Md Mustafizur Rahman presented his credentials to the President of India Smt. Droupadi Murmu today.

  By welcoming and congratulating the new envoy, Droupadi Murmu has said that India-Bangladesh relations are bounded by language, culture, and history and the unique tie is forged in shared sacrifices. She has said that Bangladesh occupies a special place in India’s ‘neighbourhood first’ policy and she looks forward to stronger and deeper cooperation between India and Bangladesh in all aspects in the coming days.

  Ms Murmu recalled the joint celebrations of Mujib Year which is the birth centenary of Bangabandhu Sheikh Mujibur Rahman, the golden jubilee of Bangladesh’s War of Liberation and 50 years of the establishment of diplomatic ties.

  Mentioning the immense political will to take forward the relations, the President of India recalled her recent meeting with the Prime Minister of Bangladesh this September in New Delhi and later in London. She has also mentioned that Bangladesh is India’s largest trade partner in South Asia. She highlighted the largest visa operations of India in Dhaka.

  In his turn, the new High Commissioner thanked for the opportunity to present the credentials and conveyed greetings from Bangladesh President Abdul Hamid and Prime Minister Sheikh Hasina.

  The High Commissioner has said that Bangladesh remains grateful to the Government and people of India for extending their moral and material support during the War of Liberation fought under the leadership of Father of the Nation Bangabandhu Sheikh Mujibur Rahman in 1971. The Indo-Bangladesh cooperation had, in fact, begun in the battlefield of 1971, he recalled.

  The High Commissioner has said that the India-Bangladesh relation has reached a new height and it is described as a model of “neighbourhood relations”. He assured the Indian President that he would endeavour to further expand and consolidate bilateral cooperation. He underscored Prime Minister Sheikh Hasina’s persistent efforts to further promote regional and sub-regional cooperation on a win-win basis. He thanked the Government of India for inviting Bangladesh to G-20 Summit to be held in September 2022.

  Mr Rahman takes up his India assignment after serving as Ambassador and Permanent Representative of Bangladesh to the UN Offices, WTO and other International Organizations in Geneva from 2020-22. He was also Bangladesh's Ambassador to Switzerland.

#

Shaban/Pasha/Sanjib/Mahmud/Zoynul/2022/1800 hour

তথ্যবিবরনী নম্বর: ৪৭১৮

**প্রধানমন্ত্রী শেখ হাসিনার নেতৃত্বে বাংলাদেশ আজ উন্নয়ন, অগ্রগতি ও অর্থনৈতিক প্রবৃদ্ধির মহাসড়কে**

**---আবুল হাসানাত আবদুল্লাহ্**

বরিশাল, ১৩ অগ্রহায়ণ (২৮ নভেম্বর):

পার্বত্য চট্টগ্রাম শান্তি চুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বলেছেন, প্রধানমন্ত্রী শেখ হাসিনার নেতৃত্বে বাংলাদেশ আজ উন্নয়ন, অগ্রগতি ও অর্থনৈতিক প্রবৃদ্ধির মহাসড়কে। বিশ্ব দরবারে বাংলাদেশ আজ এক সম্ভাবনাময় স্বাধীন সার্বভৌম রাষ্ট্র তথা এক বিস্ময়ের নাম। বিশ্বব্যাপী বাংলাদেশের দারিদ্র্য বিমোচন কর্মসূচি ব্যাপক আগ্রহের সৃষ্টি করেছে।

আবুল হাসানাত আবদুল্লাহ্ আজ বরিশাল জেলার আগৈলঝাড়া উপজেলার সেরালে গৌরনদীর বিভিন্ন সামাজিক স্বেচ্ছাসেবী সংগঠনের নেতা-কর্মীদের সাথে মতবিনিময়কালে প্রধান অতিথির বক্তব্যে এসব কথা বলেন।

আবুল হাসানাত আবদুল্লাহ্ বলেন, প্রধানমন্ত্রী শেখ হাসিনার নেতৃত্বে রূপকল্প ২০২১ এর সফল বাস্তবায়ন শেষে রূপকল্প ২০৪১ বাস্তবায়িত হচ্ছে। ২০৩১ সালের মধ্যে বাংলাদেশ মধ্যম আয়ের দেশ এবং ২০৪১ সালের মধ্যে উন্নত দেশে রূপান্তরিত হবে। তিনি বলেন, সরকার সমাজসেবা বিভাগের মাধ্যমে সমাজে পিছিয়ে পড়া সুবিধাবঞ্চিত অনগ্রসর জনগোষ্ঠীর জন্য প্রতিটি বাজেটে ভাতার পরিমাণ ও উপকারভোগীর সংখ্যা পর্যায়ক্রমে বৃদ্ধি করছে। এতে করে দেশে দারিদ্র্যসীমার নীচে বসবাসকৃত বিপুল জনগোষ্ঠীর জীবনমানের উন্নয়ন ঘটছে এবং দরিদ্র শূন্যের দিকে যাচ্ছে। দারিদ্র্যমুক্ত বাংলাদেশ হলেই জাতির পিতা বঙ্গবন্ধু শেখ মুজিবুর রহমানের স্বপ্নের সোনার বাংলা বিনির্মাণ করা সম্ভব হবে।

আবুল হাসনাত আবদুল্লাহ আরো বলেন, বরিশালের প্রতিটি উপজেলায় স্বাস্থ্য, শিক্ষা, কৃষি, বনায়ন, বিদ্যুৎ ও অবকাঠামোখাতে রেকর্ড পরিমাণ উন্নয়ন প্রকল্প বাস্তবায়িত হয়েছে। তিনি এসব উন্নয়ন কর্মকাণ্ডের সুফল যাতে তৃণমূলের মানুষ উপভোগ করতে পারে সেজন্য সামাজিক স্বেচ্ছাসেবী সংগঠনের নেতা-কর্মীদেরকে সৎ, নিষ্ঠা ও আন্তরিকতার সাথে দায়িত্ব পালন করার আহ্বান জানান।

#

আহসান/পাশা/সঞ্জীব/মোশারফ/মাহমুদ/লিখন/২০২২/১৬২৯ঘণ্টা

তথ্যবিবরণী নম্বর : ৪৭১৭

**সরকারি প্রাথমিক বিদ্যালয়ে সহকারী শিক্ষক**

**নিয়োগ পরীক্ষা-২০২০ এর ফলাফল ১৪ ডিসেম্বর**

ঢাকা, ১৩ অগ্রহায়ণ (২৮ নভেম্বর) :

সরকারি প্রাথমিক বিদ্যালয়ে সহকারী শিক্ষক নিয়োগ পরীক্ষা-২০২০ এর ফলাফল প্রকাশে প্রকৃত শূন্যপদ পূরণের অপরিহার্যতা যাচাই-বাছাই পূর্বক চূড়ান্ত করে এ পরীক্ষার ফলাফল আগামী ১৪ ডিসেম্বর-২০২২ খ্রিস্টাব্দে অপরাহ্নে প্রকাশ করা হবে।

#

তুহিন/পাশা/সঞ্জীব/মোশারফ/মাহমুদ/জয়নুল/২০২২/১৭৪০ঘণ্টা

তথ্যবিবরণী নম্বর : ৪৭১৬

**কোভিড-১৯ সংক্রান্ত সর্বশেষ প্রতিবেদন**

ঢাকা, ১৩ অগ্রহায়ণ (২৮ নভেম্বর) :

স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী রবিবার সকাল ৮টা থেকে আজ সোমবার সকাল ৮টা পর্যন্ত ২৪ ঘণ্টায় দেশে ১৬ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৬৭ শতাংশ। এ সময় ২ হাজার ৩৯৮ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৩১ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৮৫ হাজার ৫৭৮ জন।

#

কবীর/পাশা/মোশারফ/রেজাউল/২০২২/১৬৪৫ ঘণ্টা

তথ্যবিবরণী নম্বর : ৪৭১৫

**ডিজিটাল যুগের উপযোগী প্রযুক্তি ব্যবহার নিশ্চিত করতে হবে**

**-টেলিযোগাযোগ মন্ত্রী**

ঢাকা, ১৩ অগ্রহায়ণ (২৮ নভেম্বর):

ডাক ও টেলিযোগাযোগ মন্ত্রী মোস্তাফা জব্বার বলেছেন, ডাটাভিত্তিক সভ‌্যতার যুগে আমরা প্রবেশ করেছি। ডাটা হাইওয়ে বা ইন্টারনেট মহাসড়ক তৈরি করতে না পারলে সামনে এগিয়ে যাওয়ার কোন প্রচেষ্টাই সফল হবে না। দেশে উচ্চগতির ইন্টারনেটের টেকসই মহাসড়ক বিনির্মাণে আমরা কাজ করছি। তিনি ডিজিটাল যুগের উপযোগী প্রযুক্তির ব‌্যবহার নিশ্চিত করার প্রয়োজনীয়তার ওপর গুরুত্বারোপ করেন। মন্ত্রী আইপিভি সিক্স প্রযুক্তি যতদ্রুত সম্ভব রূপান্তরের জন‌্য আইএসপিএবিসহ সংশ্লিষ্টদের প্রতি আহ্বান জানান।

মন্ত্রী গতকাল রাতে রাজধানীর রেডিসন হোটেলে ইন্টারনেট সার্ভিস প্রোভাইডার্স অব বাংলাদেশ (আইএসপিএবি) আয়োজিত ‘মিট দ্য হরাইজন’ অনুষ্ঠানে আইএসপিবি নিক্স সেবার উদ্বোধন অনুষ্ঠানে প্রধান অতিথির বক্তব্যে এসব কথা বলেন ।

টেলিযোগাযোগ মন্ত্রী বলেন, স্মার্ট বাংলাদেশ প্রতিষ্ঠার সবচেয়ে বড় শক্তি ইন্টারনেট। জনগণকে দ্রুতগতির ইন্টারনেট দিতে পারলে উন্নয়নের সবচেয়ে বড় শক্তি হিসেবে এটি কাজ করবে। মন্ত্রী বলেন, নিরবচ্ছিন্নভাবে দ্রুতগতির ইন্টারনেট সেবা নিশ্চিত করতে সম্ভাব‌্য সব কিছু করতে সরকার বদ্ধপরিকর। তিনি সংশ্লিষ্ট অংশীজনদের সাথে আলোচনার মাধ‌্যমে ব্রডব‌্যান্ড ইন্টারনেটের একদেশ একরেট চালু করা ইন্টারনেট সেবা বিকাশে এক যুগান্তকারী কর্মসূচি বলে উল্লেখ করে বলেন, ডিজিটাল বৈষম‌্য বিমোচনে এটি আন্তর্জাতিক পরিমন্ডলেও প্রশংসিত করেছে। এজন‌্য আমরা এ বছর এসোসিও পুরস্কারও পেয়েছি। এধরণের কর্মসূচি ভবিষ‌্যতেও অব‌্যাহত রাখা হবে।

তিনি জনগণের দোরগোড়ায় ব্রডব‌্যান্ড ইন্টারনেট সেবা পৌঁছে দিতে আইএসপিএবির ভূমিকার প্রশংসা করে বলেন, আইএসপিএবি’র মহাসড়ক যত প্রশস্ত, মসৃণ ও সহজলভ্য হবে ততটাই বিস্তার লাভ করবে ডিজিটাল বাংলাদেশ। দেশের অন্যান্য বাণিজ্যিক সংগঠনগুলো আইএসপিএবি-কে অনুসরণ করে ট্রাস্ট গড়ে জনগণকে সেবা দেবে বলে মন্ত্রী আশাবাদ ব্যক্ত করেন। এসময় নেতাদের বিভিন্ন দাবি দাওয়ার জবাবে জনসংখ্যার ভিত্তিতে আইএসপি লাইসেন্সের প্রয়োজনীয়তা তুলে ধরে মন্ত্রী বলেন, সীমাহীন ভাবে কোনো লাইসেন্স চলতে দেয়া যায় না। ‘ক্যাশসার্ভার’ বিষয়ে দেশের নিরাপত্তা এবং সাংস্কৃতিক সুরক্ষার বিষয় তুলে ধরে মোস্তাফা জব্বার বলেন, বিশ্বের প্রতিটি সোশ্যাল মিডিয়া আমাদের জনগণের নিরাপত্তা অনুযায়ী তাদের সেবা আমাদের দেবে। আমাদের সাথে কাঁধে কাঁধ মিলিয়ে কাজ করবে। কিন্তু যা রাষ্ট্রের জন্য ক্ষতিকর তা চলতে দেয়া হবে না।

আইএসপিএবি সভাপতি ইমদাদুল হকের সভাপাতিত্বে অন্যান্যের মধ্যে বিটিআরসি চেয়ারম্যান শ্যাম সুন্দর সিকদার, আইএসপিএবি’র সাধারণ সম্পাদক নাজমুল করিম ভূঁইয়া বক্তব্য রাখেন।

#

শেফায়েত/অনসূয়া/পরীক্ষিৎ/ডালিয়া/মেহেদী/শাম্মী/ইমা/২০২২/১৬০৫ ঘণ্টা

তথ্যবিবরণী নম্বর : ৪৭১৪

**২ ও ৫ টাকা মূল্যমানের নতুন কারেন্সি নোট ইস্যু**

ঢাকা, ১৩ অগ্রহায়ণ (২৮ নভেম্বর) :

বঙ্গবন্ধুর প্রতিকৃতি সম্বলিত ২ (দুই) ও ৫ (পাঁচ) টাকা মূল্যমানের কারেন্সি নোটে সিনিয়র অর্থসচিব ফাতিমা ইয়াসমিন এর স্বাক্ষর সংযোজনপূর্বক নতুন নোট মুদ্রণ করা হয়েছে, যা আগামীকাল (২৯ নভেম্বর) বাংলাদেশ ব্যাংকের মতিঝিল অফিস হতে ইস্যু করা হবে। পরবর্তীতে নোট দু’টি বাংলাদেশ ব্যাংকের অন্যান্য অফিস থেকেও ইস্যু করা হবে।

২ (দুই) ও ৫ (পাঁচ) টাকা মূল্যমানের কারেন্সি নোটের রং, পরিমাপ, জলছাপ, ডিজাইন ও অন্যান্য নিরাপত্তা বৈশিষ্ট্য বর্তমানে প্রচলিত নোটের অনুরূপ থাকবে। নতুন মুদ্রিত নোটের পাশাপাশি বর্তমানে প্রচলনে থাকা ২ (দুই) ও ৫ (পাঁচ) টাকা মূল্যমানের কাগুজে নোট ও ধাতব মুদ্রা যুগপৎ চালু থাকবে।

#

লোকমান/অনসূয়া/পরীক্ষিৎ/ডালিয়া/মেহেদী/শাম্মী/আসমা/২০২২/১৫২০ ঘণ্টা

তথ্যবিবরণী নম্বর : ৪৭১৩

**সবাইকে নিজস্ব ঘর দিতে সরকার কাজ করে যাচ্ছে**

**- ত্রাণ প্রতিমন্ত্রী**

ঢাকা, ১৩ অগ্রহায়ণ (২৮ নভেম্বর):

দুর্যোগ ব্যবস্থাপনা ও ত্রাণ প্রতিমন্ত্রী ডা. মো. এনামুর রহমান বলেছেন, বাংলাদেশ বিশ্বের সবচেয়ে দুর্যোগপ্রবণ দেশ। বন্যা, ঘূর্ণিঝড়, জলোচ্ছ্বাস, ভূমিধ্বস, নদীভাঙন এদেশের সাধারণ প্রাকৃতিক দুর্যোগ। এসব দুর্যোগের কারণে গ্রামীণ জনগোষ্ঠীতে বাস্তুচ্যুত ও গৃহহীন পরিবারের সংখ্যা বৃদ্ধি পায়। এমন অবস্থা থেকে পরিত্রাণের জন্যে প্রধানমন্ত্রী শেখ হাসিনার নেতৃত্বে আমরা কাজ করছি।

আজ রাজধানীর হোটেল সোনারগাঁওয়ে এশিয়া শেল্টার ফোরাম (এএসএফ)-২০২২ এর বার্ষিক সম্মেলনে প্রধান অতিথির বক্তব্যে তিনি এসব কথা বলেন।

দেশের সকল নাগরিক নিজস্ব ঠিকানা পাবে উল্লেখ করে প্রতিমন্ত্রী বলেন, এএসএফের এবারের থিম স্থিতিস্থাপক আশ্রয় এবং বসতি-নীতি ও অনুশীলন। বাংলাদেশ সরকার এএসএফের এ অবস্থানকে সমর্থন করে। এর মাধ্যমে কেউ গৃহহীন হবে না বা পিছিয়ে থাকবে না। সবাই তাদের নিজস্ব ঠিকানা পাবে। প্রধানমন্ত্রী শেখ হাসিনাও এ প্রতিশ্রুতি দিয়েছেন।

ড. এনাম বলেন, এ সম্মেলনের মাধ্যমে আমরা সর্বস্তরে (স্থানীয়, জাতীয়, আঞ্চলিক এবং বৈশ্বিক) শেল্টার কমিউনিটি অব প্র্যাকটিসে জ্ঞান, অভিজ্ঞতা ও সর্বোত্তম অনুশীলনগুলো ভাগাভাগি করে নেওয়ার একটি প্ল্যাটফর্ম তৈরি করতে সক্ষম হব। আমি বিশ্বাস করি, এ জাতীয় ফোরাম শক্তিশালী করা দরকার।

এ সময় মন্ত্রণালয়ের সচিব মোঃ কামরুল হাসান এনডিসি, দুর্যোগ ব্যবস্থাপনা অধিদপ্তরের মহাপরিচালক আতিকুল হক, কারিতাস বাংলাদেশের প্রেসিডেন্ট বিশপ জেমস্ রমেন বৈরাগী, নির্বাহী পরিচালক সেবাষ্টিয়ান রোজারিও এবং বিভিন্ন শেল্টার সেক্টরের প্রতিনিধিগণ উপস্থিত ছিলেন।

উল্লেখ্য, ২৮-৩০ নভেম্বর ২০২২ অনুষ্ঠিতব্য এই সম্মেলনে এশিয়াসহ বিশ্বের ১৫টিরও বেশি দেশ থেকে ব্যক্তি ও প্রাতিষ্ঠানিক পর্যায়ে ৩৫০ জনেরও বেশি এই সম্মেলনে অংশগ্রহণ করছেন।

#

সেলিম/অনসূয়া/পরীক্ষিৎ/ডালিয়া/মেহেদী/শাম্মী/আসমা/২০২২/১৪৫০ ঘণ্টা

**Not to publish before 5 PM**

Handout Number : 4712

**Prime Minister’s Message on the International Day**

**of Solidarity with the Palestinian People**

Dhaka, 28 November :

Prime Minister Sheikh Hasina has given the following message on the occasion of International Day of Solidarity with the Palestinian People :

“On the solemn occasion of the International Day of Solidarity with the Palestinian people, Bangladesh joins the international community in reaffirming its unwavering support towards the inalienable rights of the Palestinian people of self-determination and establisment of the State of Palestine based on a two-state solution with pre-1967 borders and East Jerusalem as its Capital.

Bangladesh has always supported the just struggle of the oppressed people against imperialism, colonialism, or racialism all over the world. Our firm commitment is guided by our Father of the Nation, Bangabandhu Sheikh Mujibur Rahman, and the principles enshrined in our national constitution. The people of Bangladesh would remain steadfast in expressing their solidarity with their Palestinian brothers and sisters, who have been deprived of their legitimate rights of self-determination for more than fifty-five years.

Bangladesh reiterates its condemnation of the continued atrocities causing death and injury to numerous Palestinian civilians, including women, children, and elderly persons, and the systematic gross violations of human rights against the Palestinian people. Bangladesh denounces the illegal settlements, including the expansion plans and any other action by the occupying force violating international humanitarian law.

We believe that the implementation of the relevant numerous UN resolutions, the Quarter Road Map, the terms of reference of the Madrid Peace Conference, the Arab Peace Initiative, and the efforts made by a number of UN Member states are critical to reviving the Middle East peace process and achieving a permanent, peaceful and just solution to the issue of palestine.

I urge the international community to work together for effective and decisive actions and step up the efforts to restore the legitimate rights and aspirations of the Palestinian people to live in safety, stability, and dignity in a sovereign homeland.

Joi Bangla, Joi Bangabandhu

May Bangladesh Live Forever."

#

Shahana/Anasuya/Shammi/Ima/2022/1030 hours

Not to publish before 5 PM